text: Els senderistes de Puçol en Peñascabia i el naixement del riu Palancia
  El passat 9 d'octubre, el Grup de Senderisme Puçol es va desplaçar en la seua excursió quinzenal a Peñascabia, una mola granítica que presidix el naixement del riu Palancia, abans de divisar el poble de Bejís, el seu imponent ressalt rocós destaca sobre les serres estreps de Javalambre i la plataforma elevada del pla de Barracas-El Toro.
  Este relleu de la naturalesa, amb els seus 1.327 metres sobre el nivell del mar, és la muntanya principal en la capçalera del Palancia, per estes llars les seues aigües són netes i fresques alimentant les vegues dels pobles més pròxims per on discorre.
  Per a situar l'inici de la ruta cal traslladar-se fins a la zona recreativa dels Cloticos, per una carretereta que partix des de la població de Bejís, una vegada en el pàrquing, posem en marxa nostre compta quilòmetres ja que ens depara 14.890 metres i un desnivell positiu de 607 metres, doncs els seus imponents murs d'afusellaments tallats en vertical ens inviten a encimbellar-los i vore l'horitzó des d'eixa talaia que es dreça majestuosa sobre els nostres caps.
  La ruta l'hem realitzat per una variant diferent de com es coneix i la que és més popular per als senderistes: ens dirigim cap a Bejís des de la zona recreativa per la carretera, per a desviar-nos en direcció a la trobada del SL V-54 per una pista per a enllaçar amb el PR V-283, que ens deixa al peu de la senda que en còmodes llaçades ens conduïx fins al vèrtex geodèsic del Peñascabia.
  Una vegada fetes la fotos de rigor ens dirigim cap al mirador, ressalt rocós que s'aprecia des de la zona d'inici i arribem flanquejats per mitja dotzena de voltors que, amb la seua enorme envergadura, solquen estos cels.
  Només em queda agrair als senderistes la seua companyia i espere que la ruta haja sigut del seu grat.